title: Direktiva Komisije 2003/45/EZ od 28. svibnja 2003. o izmjeni Direktive Vijeća 2002/57/EZ o stavljanju na tržište sjemena uljarica i predivog bilja  Tekst značajan za EGP

text:
               03/Sv. 056

               HR

               Službeni list Europske unije

               268

         32003L0045

               L 138/40

               SLUŽBENI LIST EUROPSKE UNIJE

               28.05.2003.

      DIREKTIVA KOMISIJE 2003/45/EZ
   od 28. svibnja 2003.
   o izmjeni Direktive Vijeća 2002/57/EZ o stavljanju na tržište sjemena uljarica i predivog bilja
   (Tekst značajan za EGP)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu Vijeća 2002/57/EZ od 13. lipnja 2002. o stavljanju na tržište sjemena uljarica i predivog bilja (1), kako je izmijenjena Direktivom 2002/68/EZ (2), a posebno njezin članak 2. stavak 3.a i članak 24.,
   budući da:

               (1)

               Direktiva 2002/57/EZ utvrđuje odredbe Zajednice za stavljanje na tržište sjemena uljarica i predivog bilja unutar Zajednice. Ona ne obuhvaća, unutar definicije kategorije „osnovnog sjemena”, sjeme hibrida osim suncokreta; nadalje, Direktiva ne utvrđuje posebne uvjete koje treba zadovoljiti sjeme uljane repice i pamuka.

               (2)

               Odluka Komisije 95/232/EZ od 27. lipnja 1995. o organizaciji privremenog pokusa sukladno Direktivi Vijeća 69/208/EEZ kako bi se utvrdili uvjeti koje treba zadovoljiti sjeme hibrida i sastavljenih sorti uljane repice i krmne ogrštice (3), kako je zadnje izmijenjena Direktivom 2002/68/EZ, ima za cilj, između ostalog, utvrditi uvjete koje treba zadovoljiti sjeme hibrida uljane repice za certifikaciju i stavljanje na tržište u skladu sa zakonodavstvom Zajednice.

               (3)

               Rezultati privremenog pokusa predviđenog u Odluci 95/232/EZ potvrdili su da bi za sjeme hibrida uljane repice trebalo utvrditi posebne uvjete. Prema tome, Direktivu 2002/57/EZ bi trebalo izmijeniti kako bi se obuhvatili posebni uvjeti.

               (4)

               OECD je utvrdio pravila za sjeme unutarvrsnih i međuvrsnih hibrida pamuka (Gossypium hirsutum i Gossypium barbadense). Kako bi se osigurala usklađenost između OECD-a i EU-a u tom području, Direktivu 2002/57/EZ trebalo bi izmijeniti kako bi se obuhvatila pravila jednakovrijedna onima OECD-a.

               (5)

               Sastavljene sorte uljarica i predivog bilja ušle su u područje primjene Direktive 2002/57/EZ. Međutim, odredbe o označivanju navedene Direktive ne predviđaju primjereno označivanje sjemena sastavljenih sorti. Prema tome, kako bi se osiguralo posebno označivanje sjemena sastavljenih sorti, Direktivu 2002/57/EZ trebalo bi izmijeniti kako bi sadržavala primjerene zahtjeve za označivanje sastavljenih sorti.

               (6)

               Direktivu 202/57/EZ trebalo bi stoga na odgovarajući način izmijeniti.

               (7)

               Mjere iz ove Direktive u skladu su s mišljenjem Stalnog odbora za sjeme i reprodukcijski materijal u poljoprivredi, hortikulturi i šumarstvu,

         DONIJELA JE OVU DIREKTIVU:
   Članak 1.
   Direktiva 2002/57/EZ mijenja se kako slijedi:

               1.

               u članku 2. stavku 1. točki (c), uvodna rečenica zamjenjuje se sljedećim:

                           „(c)

                           osnovno sjeme: (sorte koje nisu hibridi) označava sjeme”;

               2.

               u članku 2. stavku 1. točki (d), uvodna rečenica zamjenjuje se sljedećim:

                           „(d)

                           osnovno sjeme (hibridi)”;

               3.

               Prilozi I., II. i IV. izmjenjuju se u skladu s tekstom navedenim u Prilogu ovoj Direktivi.

         Članak 2.
   1.   Države članice donose potrebne zakone i druge propise potrebne za usklađivanje s ovom Direktivom najkasnije do 31. prosinca 2003.
   Kad države članice donose ove odredbe, te odredbe prilikom njihove službene objave sadržavaju uputu na ovu Direktivu ili se uz njih navodi takva uputa. Načine tog upućivanja određuju države članice.
   2.   Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.
   Članak 3.
   Ova Direktiva stupa na snagu sedmog dana od dana objave u Službenom listu Europske unije.
   Članak 4.
   Ova je Direktiva upućena državama članicama.

      Sastavljeno u Bruxellesu 28. svibnja 2003.

            Za Komisiju

         David BYRNE

            Član Komisije

      (1)  SL L 193, 20.7.2002., str. 74.

      (2)  SL L 195, 24.7.2002., str. 32.

      (3)  SL L 154, 5.7.1995., str. 22.
   PRILOG
   Prilozi I., II. i IV. Direktivi 2002/57/EZ mijenjaju se kako slijedi.

               1.

               Prilog I. mijenja se kako slijedi:

                           (a)

                           u točki 1., dodaje se sljedeći podstavak:
                           „Kod hibrida uljane repice, usjev se uzgaja na proizvodnom zemljištu na kojem pet godina nije uzgajano bilje iz porodice Cruciferae.”;

                           (b)

                           u točki 2., tablica se zamjenjuje sljedećim:

                                       Usjev

                                       Najmanja udaljenost

                                       „Brassica spp. osim Brassica napus; Cannabis sativa osim jednodomne konoplje; Carhamus tinctorius; Carum carvi; Gossypium spp. osim hibrida Gossypium hirsutum i/ili Gossypium barbadense; Sinapis alba:

                                                   —

                                                   za proizvodnju osnovnog sjemena

                                       400 m

                                                   —

                                                   za proizvodnju certificiranog sjemena

                                       200 m

                                          Brassica napus

                                                   —

                                                   za proizvodnju osnovnog sjemena sorata koje nisu hibridi

                                       200 m

                                                   —

                                                   za proizvodnju osnovnog sjemena hibrida

                                       500 m

                                                   —

                                                   za proizvodnju certificiranog sjemena sorata koje nisu hibridi

                                       100 m

                                                   —

                                                   za proizvodnju certificiranog sjemena hibrida

                                       300 m

                                          Cannabis sativa, jednodomna konoplja:

                                                   —

                                                   za proizvodnju osnovnog sjemena

                                       5 000 m

                                                   —

                                                   za proizvodnju certificiranog sjemena

                                       1 000 m

                                          Helianthus annuus:

                                                   —

                                                   za proizvodnju osnovnog sjemena hibrida

                                       1 500 m

                                                   —

                                                   za proizvodnju osnovnog sjemena sorata koje nisu hibridi

                                       750 m

                                                   —

                                                   za proizvodnju certificiranog sjemena

                                       500 m

                                          Gassypium hirsutum i/ili Gossypium barbadense:

                                                   —

                                                   za proizvodnju osnovnog sjemena roditeljskih linija Gossypium hirsutum

                                       600 m

                                                   —

                                                   za proizvodnju osnovnog sjemena roditeljskih linija Gossypium barbadense

                                       800 m

                                                   —

                                                   za proizvodnju certificiranog sjemena unutarvrsnih hibrida Gossypium hirsutum

                                       200 m

                                                   —

                                                   za proizvodnju certificiranog sjemena unutarvrsnih hibrida Gossypium barbadense

                                       600 m

                                                   —

                                                   za proizvodnju certificiranog sjemena unutarvrsnih hibrida Gossypium hirsutum i Gossypium barbadense

                                       600 m”

                           (c)

                           točka 3. zamjenjuje se sljedećim:
                           3.   Usjev ima dostatni sortni identitet i sortnu čistoću ili, kod usjeva samoplodnih linija, dostatni identitet i čistoću u pogledu obilježja.
                           Za proizvodnju sjemena hibridnih vrsta, gore navedene odredbe primjenjuju se i za obilježja komponenti, uključujući mušku sterilnost ili obnovu plodnosti.
                           Usjevi Brassica juncea, Brassica nigra, Cannabis sativa, Carthamus tinctorius, Carum carvi, Gossypium spp. i hibridi Helianthus annuus i Brassica napus posebno udovoljavaju sljedećim standardima ili drugih uvjetima:

                                       A.

                                          Brassica juncea, Brassica nigra, Cannabis sativa, Carthamus tinctorius, Carum carvi i Gossypium spp. koje nisu hibridi:

                                                   broj biljaka vrsti usjeva koje očito ne pripadaju sorti ne smije prekoračiti sljedeće vrijednosti:

                                                               —

                                                               jedna na 30 m2 za proizvodnju osnovnog sjemena,

                                                               —

                                                               jedna na 10 m2 za proizvodnju certificiranog sjemena;

                                       B.

                                       Hibridi Helianthus annuus:

                                                   (a)

                                                   postotak po brojnosti bilja za koje je očito da ne pripadaju sorti samoplodne linije ili komponenti ne smije prekoračiti:
                                                   (aa)   za proizvodnju osnovnog sjemena:

                                                                           i.

                                                                           samoplodne linije

                                                               0,2 %

                                                         ii.   jednostruki hibridi:

                                                                           —

                                                                           muški roditelj, bilje koje je prašilo pelud, dok 2 % ili više ženskog bilja ima receptivne cvjetove

                                                               0,2 %

                                                                           —

                                                                           ženski roditelj

                                                               0,5 %

                                                         (bb)   za proizvodnju certificiranog sjemena:

                                                                           —

                                                                           muška komponenta, bilje koje je prašilo pelud dok 5 % ili više ženskog bilja ima receptivne cvjetove

                                                               0,5 %

                                                                           —

                                                                           ženska komponenta

                                                               1,0 %

                                                   (b)

                                                   sljedeći ostali standardi ili uvjeti moraju biti zadovoljeni za proizvodnju sjemena hibridnih sorata:

                                                               (aa)

                                                               bilje muške komponente mora prašiti dovoljno peluda dok je bilje ženske komponente u cvatu;

                                                               (bb)

                                                               ako bilje ženske komponente ima receptivne znakove, postotak po brojnosti bilja ženske komponente koje je prašilo pelud ili praši pelud ne smije prekoračiti 0,5 %;

                                                               (cc)

                                                               za proizvodnju osnovnog sjemena ukupni postotak po brojnosti bilja ženske komponente za koje je očito da ne pripada komponenti i koje su prašile pelud ili praše pelud ne smije prekoračiti 0,5 %;

                                                               (dd)

                                                               u slučaju kad uvjet naveden u Prilogu II. stavku I. točki 2. nije ispunjen, moraju se ispuniti sljedeći uvjeti: muška sterilna komponenta koristi se za dobivanje certificiranog sjemena korištenjem muške komponente koja sadrži posebnu liniju ili linije za obnovu tako da najmanje jedna trećina bilja izraslog iz tako nastalog hibrida proizvede pelud koji se u svakom pogledu čini uobičajenim;

                                       C.

                                       hibridi Brassica napus, dobiveni uporabom muške sterilnosti:

                                                   (a)

                                                   postotak po brojnosti bilja za koje je očito da ne pripadaju samoplodnoj liniji ili komponenti ne smije prekoračiti:
                                                   (aa)   za proizvodnju osnovnog sjemena

                                                                           i.

                                                                           samoplodne linije

                                                               0,1 %

                                                         ii.   jednostruki hibridi

                                                                           —

                                                                           muška komponenta

                                                               0,1 %

                                                                           —

                                                                           ženska komponenta

                                                               0,2 %

                                                         (bb)   za proizvodnju certificiranog sjemena

                                                                           —

                                                                           muška komponenta

                                                               0,3 %

                                                                           —

                                                                           ženska komponenta

                                                               1,0 %

                                                   (b)

                                                   muška sterilnost mora biti najmanje 99 % za dobivanje osnovnog sjemena i 98 % za dobivanje certificiranog sjemena. Razina muške sterilnosti ocjenjuje se pregledom cvjetova na odsustvo plodnih prašnika;

                                       D.

                                       hibridi Gossypium hirsutum i gossypium barbadense:

                                                   (a)

                                                   u usjevima za proizvodnju osnovnog sjemena roditeljskih linija Gossypium hirsutum i Gossypium barbadense, najmanja sortna čistoća i ženske i muške roditeljske linije mora biti 99,8 % ako 5 % ili više biljaka koje su sposobne za oplođivanje ima cvjetove koji su receptivni za pelud. Razina muške sterilnosti roditeljske linije koja je sposobna za oplođivanje ocjenjuje se pregledom cvjetova na prisutnost sterilnih prašnika i ne smije biti manja od 99,9 %;

                                                   (b)

                                                   u usjevima za proizvodnju certificiranog sjemena hibridnih sorata Gossypium hirsutum i/ili Gossypium barbadense, najmanja sortna čistoća i ženske i muške roditeljske linije mora biti 99,5 % kada 5 % ili više biljaka koje su sposobne za oplođivanje ima cvjetove koji su receptivni za pelud. Razina muške sterilnosti roditeljske linije koja je sposobna za oplođivanje ocjenjuje se pregledom cvjetova na prisutnost sterilnih prašnika i ne smije biti manja od 99,7 %”;

                           (d)

                           točka 5. podtočka (B) zamjenjuje se sljedećim:
                           B.   Kod usjeva koji nisu hibridi Helianthus annuus, Brassica napus, Gossypium hirsutum i Gossypium barbadense, provodi se najmanje jedan pregled.
                           Kod hibrida Helianthus annuus provode se najmanje dva pregleda.
                           Kod hibrida Brassica napus provode se najmanje tri pregleda: prvi se obavlja prije stadija cvatnje, drugi u ranom stadiju cvatnje i treći na kraju stadija cvatnje.
                           Kod hibrida Gossypium hirsutum i/ili Gossypium barbadense provode se najmanje tri pregleda: prvi se obavlja u ranom stadiju cvatnje, drugi prije kraja stadija cvatnje i treći na kraju stadija cvatnje nakon odstranjenja, prema potrebi, peludnog roditeljskog bilja.”

               2.

               Prilog II. točka 1. mijenja se kako slijedi:

                           (a)

                           u točki 1. riječi „osim hibrida” dodaju se nakon riječi „Brassica napus”;

                           (b)

                           sljedeća točka 1.a. dodaje se nakon točke 1.:
                           1.a.   Kod hibrida Brassica napus proizvedenih korištenjem muške sterilnosti sjeme zadovoljava uvjete i standarde iz točki (a) do (d).

                                       (a)

                                       Sjeme ima dostatni identitet i čistoću u pogledu sortnih obilježja njegovih komponenti, uključujući mušku sterilnost ili obnovu plodnosti.

                                       (b)

                                       Najmanja sortna čistoća sjemena mora biti:

                                                               —

                                                               osnovno sjeme, ženska komponenta

                                                   99,0 %,

                                                               —

                                                               osnovno sjeme, muška komponenta

                                                   99,9 %,

                                                               —

                                                               certificirano sjeme

                                                   90,0 %.

                                       (c)

                                       Sjeme se ne smije potvrditi kao certificirano sjeme ako se nisu uzeli u obzir rezultati službenih naknadnih kontrolnih ispitivanja na zemljištu na uzorcima osnovnog sjemena koje je službeno uzeto provedenih u sezoni rasta sjemena koje je prijavljeno za potvrđivanje kao certificirano sjeme kako bi se utvrdilo udovoljava li osnovno sjeme zahtjevima za osnovno sjeme utvrđenim u odnosu na identitet u pogledu obilježja komponenti, uključujući mušku sterilnost i standarde za osnovno sjeme utvrđene u odnosu na najmanju sortnu čistoću određenu u točki (b).
                                       U slučaju osnovnog sjemena hibrida, sortna čistoća može se ocijeniti primjerenim biokemijskim metodama.

                                       (d)

                                       Standardi u pogledu najmanje sortne čistoće propisani u točki (b) u odnosu na certificirano sjeme hibrida prate se službenim naknadnim kontrolnim ispitivanjima na primjerenom udjelu službeno uzetih uzoraka. mogu se koristiti primjerene biokemijske metode.”

               3.

               U Prilogu IV. točki (a), dodaje se sljedeća točka (aa) nakon točke (a):

                           „(aa)

                           Za certificirano sjeme sastavljene sorte:

                                       podaci koji se zahtijevaju u odjeljku (a), osim što se umjesto naziva sorte navodi ime sastavljene sorte (podatak ‚sastavljena sorta’ i njezin naziv) postotak mase različitih komponenti iskazani po sortama; dovoljno je navesti naziv sastavljene sorte ako je u pisanom obliku kupcu na zahtjev priopćen i službeno evidentiran postotak mase.”


title: Direktiva Vijeća 2002/11/EZ od 14. veljače 2002. o izmjeni Direktive 68/193/EEZ o stavljanju na tržište materijala za vegetativno umnažanje vinove loze i o stavljanju izvan snage Direktive 74/649/EEZ

text:
               03/Sv. 068

               HR

               Službeni list Europske unije

               32

         32002L0011

               L 053/20

               SLUŽBENI LIST EUROPSKE UNIJE

               14.02.2002.

      DIREKTIVA VIJEĆA 2002/11/EZ
   od 14. veljače 2002.
   o izmjeni Direktive 68/193/EEZ o stavljanju na tržište materijala za vegetativno umnažanje vinove loze i o stavljanju izvan snage Direktive 74/649/EEZ
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 37.,
   uzimajući u obzir prijedlog Komisije (1),
   uzimajući u obzir mišljenje Europskog parlamenta (2),
   uzimajući u obzir mišljenje Gospodarskog i socijalnog odbora (3),
   budući da:

               (1)

               U kontekstu konsolidiranja unutarnjeg tržišta i u svjetlu iskustva, treba izmijeniti ili staviti izvan snage različite odredbe Direktive 68/193/EEZ (4) kako bi se uklonile sve trgovinske prepreke koje bi mogle sprečavati slobodno kretanje materijala za umnažanje vinove loze u Zajednici. U tu svrhu treba ukloniti svaku mogućnost da države članice jednostrano odstupe od Direktive.

               (2)

               Pod određenim uvjetima treba omogućiti trgovinu reprodukcijskim materijalom proizvedenim novim proizvodnim metodama.

               (3)

               Komisija mora, uz pomoć Stalnog odbora za sjeme i reprodukcijski materijal u poljoprivredi, hortikulturi i šumarstvu, utvrditi uvjete pod kojima države članice mogu odobriti trgovinu reprodukcijskim materijalom za pokuse, znanstvene svrhe ili selekciju.

               (4)

               U svjetlu iskustva stečenog u drugim sektorima u pogledu trgovine sjemenom i reprodukcijskim materijalom, treba pod određenim uvjetima organizirati privremene pokuse kako bi se pronašla bolja rješenja za neke odredbe Direktive.

               (5)

               Na temelju znanstvenog i tehničkog napretka, danas se sorte vinove loze mogu genetski modificirati. Stoga je važno da se genetski modificirane sorte vinove loze ne prihvate ako nisu bile poduzete sve odgovarajuće mjere da se izbjegne svaka opasnost za zdravlje ljudi ili okoliš.

               (6)

               Potrebno je izvršiti procjenu posebnog rizika za okoliš, koja je istovjetna onoj predviđenoj u Direktivi 2001/18/EZ Europskog parlamenta i Vijeća od 12. ožujka 2001. o namjernom uvođenju u okoliš genetski modificiranih organizama i o stavljanju izvan snage Direktive Vijeća 90/220/EEZ (5), u slučaju kada je reprodukcijski materijal za sorte vinove loze sastavljen od genetski modificiranih organizama. Komisija mora Europskom parlamentu i Vijeću podnijeti prijedlog Uredbe koja jamči istovjetnost procjene rizika i drugih odgovarajućih zahtjeva, posebno onih u vezi s upravljanjem rizikom, označivanja, potrebnog nadzora, obavješćivanja javnosti i zaštitne klauzule, s onima utvrđenima Direktivom 2001/18/EZ. Do početka važenja te Uredbe, odredbe Direktive 2001/18/EZ moraju se i dalje primjenjivati.

               (7)

               Uredba (EZ) br. 258/97 Europskog parlamenta i Vijeća od 27. siječnja 1997. o novoj hrani i sastojcima nove hrane (6) uključuje odredbe o genetski modificiranoj hrani i sastojcima hrane. Prilikom donošenja odluke o tome može li genetski modificirana sorta vinove loze biti prihvaćena za tržište te kako bi se zaštitilo javno zdravlje, potrebno je osigurati ocjenu neškodljivosti nove hrane i sastojaka nove hrane.

               (8)

               Kako bi se zajamčio odgovarajući nadzor kretanja reprodukcijskog materijala vinove loze, primjereno je da države članice imaju mogućnost zahtijevati dokument koji prati svaku seriju.

               (9)

               Poželjno je osigurati očuvanje genetičke raznovrsnosti. Potrebno je poduzeti odgovarajuće mjere za očuvanje biološke raznovrsnosti kako bi se zajamčilo očuvanje postojećih sorata. Komisija treba uzeti u obzir koncept ne samo sorte, već i genotipa i klona.

               (10)

               Mjere potrebne za provedbu Direktive 68/193/EEZ trebaju se usvojiti u skladu s Odlukom Vijeća 1999/468/EZ od 28. lipnja 1999. o utvrđivanju postupaka za izvršavanje provedbenih ovlasti dodijeljenih Komisiji (7).

               (11)

               Direktivu Vijeća 74/649/EEZ od 9. prosinca 1974. o stavljanju na tržište materijala za vegetativno umnažanje vinove loze proizvedenog u trećim zemljama (8) treba staviti izvan snage,

         DONIJELO JE OVU DIREKTIVU:
   Članak 1.
   Direktiva 68/193/EEZ mijenja se kako slijedi:

               1.

               Članak 2. stavak 1. zamjenjuje se sljedećim:
               „1.   U smislu ove Direktive, primjenjuju se sljedeće definicije:

                           (A)

                              Loze: biljke roda Vitis (L.) namijenjene proizvodnji grožđa ili se upotrebljavaju kao reprodukcijski materijal tih biljaka.

                                       A.A.

                                          Sorta: skupina biljaka unutar najniže botaničke taksonomske jedinice, koja se može:

                                                   (a)

                                                   odrediti prema izražavanju svojstava koja su rezultat određenoga genotipa ili kombinacije genotipova;

                                                   (b)

                                                   razlikovati od bilo koje druge skupine biljaka prema barem jednom izraženom svojstvu; i

                                                   (c)

                                                   smatrati jedinkom u pogledu njezine sposobnosti da umnažanjem ostaje nepromijenjena.

                                       AB.

                                       Klon: klon je vegetativno potomstvo sorte koji je istovjetan odabranom matičnom trsu u pogledu sortne autentičnosti, njegovih fenotipskih svojstava i njegovog zdravstvenog stanja.

                           (B)

                              Reprodukcijski materijal

                                       i.

                                          Sadnice loze

                                                   (a)

                                                   lozni korijenjaci: necijepljeni dijelovi ukorijenjene rozgve ili zeljaste mladice namijenjene sadnji kao necijepljene ili kao podloge;

                                                   (b)

                                                   lozni cijepovi: dijelovi rozgve ili zeljaste mladice spojeni cijepljenjem na podlogu čiji je podzemni dio ukorijenjen.

                                       ii.

                                          Dijelovi sadnice loze

                                                   (a)

                                                   rozgve: jednogodišnje odrvenjene mladice;

                                                   (b)

                                                   zeljaste mladice: neodrvenjene mladice;

                                                   (c)

                                                   reznice podloga za cijepljenje: dijelovi rozgve ili zeljaste mladice namijenjeni tvorbi podzemnog dijela kod pripreme loznih cijepova;

                                                   (d)

                                                   reznice plemki: dijelovi rozgve ili zeljaste mladice namijenjeni tvorbi nadzemnog dijela kod pripreme loznih cijepova ili kod in situ cijepljenja biljke;

                                                   (e)

                                                   reznice za korjenjake: dijelovi rozgve ili zeljaste mladice namijenjene proizvodnji loznih korjenjaka.

                           (C)

                           Matičnjaci: matični nasadi za proizvodnju reznica podloga, reznica korjenjaka ili reznica plemki za cijepljenje.

                           (D)

                           Prporišta: rasadnici za uzgoj loznih korijenjaka ili loznih cijepova.

                                       DA.

                                          Predosnovni reprodukcijski materijal: reprodukcijski materijal

                                                   (a)

                                                   koji je proizveden pod odgovornošću dobavljača u skladu s prihvaćenim postupcima za održavanje autentičnosti sorte i, prema potrebi, klona, i postupcima za sprečavanje biljnih bolesti;

                                                   (b)

                                                   koji je namijenjen za proizvodnju osnovnog ili certificiranog reprodukcijskog materijala;

                                                   (c)

                                                   koji zadovoljava uvjete propisane za osnovni reprodukcijski materijal u prilozima I. i II. Ti se prilozi mogu izmijeniti u skladu s postupkom utvrđenim u članku 17. stavku 2. kako bi se utvrdili dodatni ili stroži uvjeti za certificiranje predosnovnog reprodukcijskog materijala;

                                                   (d)

                                                   za koji je službenom provjerom utvrđeno da ispunjava gore navedene uvjete.

                           (E)

                              Osnovni reprodukcijski materijal: reprodukcijski materijal

                                       (a)

                                       koji je proizveden pod odgovornošću dobavljača u skladu s prihvaćenim postupcima za održavanje autentičnosti sorte, a prema potrebi i klona, i postupcima za sprečavanje biljnih bolesti te koji je dobiven vegetativnim umnažanjem izravno od predosnovnog reprodukcijskog materijala;

                                       (b)

                                       koji je namijenjen proizvodnji certificiranog reprodukcijskog materijala;

                                       (c)

                                       koji zadovoljava uvjete utvrđene za osnovni reprodukcijski materijal u prilozima I. i II. za osnovni reprodukcijski materijal; i

                                       (d)

                                       za koji je službenim pregledom utvrđeno da ispunjava gornje uvjete.

                           (F)

                              Certificirani materijal: reprodukcijski materijal

                                       (a)

                                       koji je dobiven izravno od predosnovnog ili osnovnog reprodukcijskog materijala;

                                       (b)

                                       koji je namijenjen:

                                                   —

                                                   proizvodnji sadnica loze ili dijelova biljaka koji se koriste u proizvodnji grožđa, ili

                                                   —

                                                   proizvodnji grožđa;

                                       (c)

                                       koji ispunjava uvjete utvrđene za osnovni reprodukcijski materijal u prilozima I. i II. za osnovni reprodukcijski materijal; i

                                       (d)

                                       za koji je službenim pregledom utvrđeno da ispunjava gore navedene uvjete.

                           (G)

                              Standardni materijal: reprodukcijski materijal

                                       (a)

                                       koji je sortno autentičan i ima sortnu čistoću;

                                       (b)

                                       koji je namijenjen:

                                                   —

                                                   proizvodnji sadnica loze ili dijelova biljaka koje se koriste u proizvodnji grožđa, ili

                                                   —

                                                   proizvodnji grožđa;

                                       (c)

                                       koji ispunjava uvjete utvrđene za osnovni reprodukcijski materijal u prilozima I. i II. za standardni materijal; i

                                       (d)

                                       za koji je službenim pregledom utvrđeno da ispunjava gore navedene uvjete.

                           (H)

                              Službene mjere: mjere koje poduzimaju

                                       (a)

                                       državna tijela; ili

                                       (b)

                                       bilo koja pravna osoba koja podliježe javnom ili privatnom pravu i djeluje pod nadzorom države; ili

                                       (c)

                                       u slučaju pomoćnih aktivnosti koje su također pod državnom kontrolom, bilo koja fizička osoba koja je za to ovlaštena,

                                 pod uvjetom da osobama navedenima pod (b) i (c) te mjere ne donose nikakvu osobnu korist.

                           (I)

                              Stavljanje na tržište:

                                       prodaja, držanje s ciljem prodaje, nuđenje na prodaju i bilo kakvo ustupanje, isporuka ili prijenos na treće osobe u svrhu komercijalne uporabe reprodukcijskog materijala, bilo uz naknadu ili bez nje.

                                       Promet reprodukcijskim materijalom koji nije namijenjen komercijalnoj uporabi sorte, kao što su niže navedene radnje, ne smatra se stavljanjem na tržište:

                                                   (a)

                                                   isporuka reprodukcijskog materijala tijelima za službeno testiranje i inspekciju;

                                                   (b)

                                                   isporuka reprodukcijskog materijala pružatelju usluga prerade ili pakiranja, pod uvjetom da pružatelj usluge ne stječe vlasničko pravo na isporučeni reprodukcijski materijal.

                                       Pravila za primjenu tih odredaba usvajaju se u skladu s postupkom utvrđenim u članku 17. stavku 3.”;

               2.

               Članak 3. zamjenjuje se sljedećim:
               „Članak 3.
               1.   Države članice zahtijevaju da se reprodukcijski materijal vinove loze ne smije stavljati na tržište ako:

                           (a)

                           nije bio službeno certificiran kao ‚predosnovni reprodukcijski materijal’, ‚osnovni reprodukcijski materijal’ ili ‚certificirani reprodukcijski materijal’ ili, u slučaju reprodukcijskog materijala koji nije namijenjen uporabi kao podloga, ako nije službeno pregledan standardni materijal; i

                           (b)

                           ne ispunjava uvjete utvrđene u Prilogu II.

                     2.   Odstupajući od stavka 1., države članice mogu kao prelaznu mjeru do 1. siječnja 2005. na svom državnom područje području dozvoliti stavljanje na tržište standardnog materijala namijenjenog za podloge, uzetog s matičnih biljaka koje su postojale 23. veljače 2002.
               3.   Neovisno o stavku 1., države članice mogu na svom državnom području ovlastiti proizvođače da na tržište stave odgovarajuće količine reprodukcijskog materijala:

                           (a)

                           namijenjenog pokusima ili za znanstvene svrhe;

                           (b)

                           za selekciju;

                           (c)

                           namijenjenoga za očuvanje genetičke raznolikosti.

                     Uvjeti pod kojima države članice mogu dati takvo odobrenje mogu se odrediti u skladu s postupkom utvrđenim u članku 17. stavku 2.
               U slučaju genetski modificiranog materijala, to odobrenje se može dati samo ako su poduzete sve odgovarajuće mjere za izbjegavanje rizika za zdravlje ljudi i okoliš. Za ocjenu rizika za okoliš i za druge provjere koje s tim u vezi treba poduzeti, primjenjuje se članak 5.ba.
               4.   U slučaju reprodukcijskog materijala koji je proizveden tehnikama in vitro umnažanja mogu se u skladu s postupkom utvrđenim u članku 17. stavku 2. usvojiti sljedeće odredbe:

                           (a)

                           odstupanje od posebnih odredaba ove Direktive;

                           (b)

                           uvjeti koji važe za taj reprodukcijski materijal;

                           (c)

                           oznake koje se mogu koristiti za taj reprodukcijski materijal;

                           (d)

                           uvjeti koji jamče da je najprije bila provjerena sortna autentičnost.

                     5.   Komisija, u skladu s postupkom utvrđenim u članku 17. stavku 3., može zahtijevati da se nakon određenih datuma reprodukcijski materijal, osim onog namijenjenog za podloge, stavi na tržište samo ako je službeno certificiran kao ‚predosnovni reprodukcijski materijal’, ‚osnovni reprodukcijski materijal’ ili ‚certificirani reprodukcijski materijal’:

                           (a)

                           diljem Zajednice, u slučaju nekih sorata vinove loze za koje se potrebe Zajednice mogu pokriti, uzimajući u obzir njihovu genetičku raznovrsnost i ako je nužno u okviru utvrđenog programa, sa sadnim materijalom koji je službeno certificiran kao ‚predosnovni reprodukcijski materijal’, ‚osnovni reprodukcijski materijal’ ili ‚certificirani reprodukcijski materijal’; i

                           (b)

                           u slučaju reprodukcijskog materijala sorata, osim onih navedenih pod točkom (a), ako je namijenjen uporabi na državnom području država članica koje su u skladu s ovom Direktivom već prije zahtijevale da se ‚standardni materijal’ više ne smije stavljati na tržište.”;

               3.

               Članku 4. dodaje se sljedeći podstavak:
               „Ova odredba se u slučaju cijepljenja ne primjenjuje na reprodukcijski materijal proizveden u drugoj državi članici ili trećoj državi, koji je u skladu s člankom 15. stavkom 2. priznat kao istovjetan.”;

               4.

               Članak 5. zamjenjuje se sljedećim:
               „Članak 5.
               1.   Svaka država članica izrađuje katalog sorata vinove loze koje su službeno prihvaćene za certificiranje i provjeru kao standardni reprodukcijski materijal na njezinom državnom području. Katalog je dostupan javnosti. Katalog određuje glavne morfološke i fiziološke osobine po kojima se sorte međusobno razlikuju. Za sorte koje su 31. prosinca 1971. već bile prihvaćene može se pozvati na opis u službenim ampelografskim publikacijama.
               2.   Države članice osiguravaju da se sorte i klonovi koji su uneseni u kataloge drugih država članica također prihvate za certificiranje i provjeru standardnog reprodukcijskog materijala na njihovom državnom području, ne dovodeći u pitanje Uredbu Vijeća (EZ) br. 1493/1999 od 17. svibnja 1999. o zajedničkom uređenju tržišta vina (9), u vezi s pravila za razvrstavanje sorata vinove loze.
               3.   Svaka država članica također, prema potrebi, izrađuje popis klonova koji su službeno prihvaćeni za certificiranje na njihovom državnom području.
               Države članice osiguravaju da se klonovi prihvaćeni za certificiranje u drugoj državi članici prihvate za certificiranje i na njihovom državnom području.

               5.

               Članak 5.b zamjenjuje se sljedećim:
               „Članak 5.b
               1.   Sorta se smatra različitom ako se jasno razlikuje, s obzirom na izražene osobine koje proizlaze iz određenog genotipa ili kombinacije genotipova, od bilo koje druge sorte čije je postojanje opće poznato u Zajednici.
               Smatra se da je sorta opće poznata u Zajednici ako je na datum kad je propisno podnesen zahtjev za njezino prihvaćanje već upisana u katalog dotične države članice ili druge države članice ili je predmet zahtjeva za prihvaćanje u dotičnoj državi članici ili drugoj državi članici, osim ako uvjeti iz prve rečenice ovog stavka nisu već ispunjeni u svim dotičnim državama članicama prije nego je donesena odluka u vezi s zahtjeva za prihvaćanje nove sorte koja se ocjenjuje.
               2.   Sorta se smatra postojanom ako izražene osobine koje su uključene u ispitivanje raznovrsnosti, kao i sve ostale osobine koje se uporabljuju za opis sorte, nakon ponovnog umnažanja ostanu nepromijenjene.
               3.   Sorta se smatra ujednačenom ako je, ovisno o razlikama do kojih može doći zbog određenih značajki njezinog umnažanja, dovoljno ujednačena pri izražavanju osobina koje su uključene u ispitivanje raznovrsnosti ili sve ostale osobine koje se uporabljuju za opisivanje sorte.”;

               6.

               Umeće se sljedeći članak:
               „Članak 5.ba
               1.   U slučaju genetski modificirane sorte u smislu točke 1. i 2. članka 2. Direktive 2001/18/EZ Europskog parlamenta i Vijeća od 12. ožujka 2001. o namjernom uvođenju u okoliš genetski modificiranih organizama i o stavljanju izvan snage Direktive Vijeća 90/220/EEZ (10), sorta se prihvaća samo ako su bile poduzete sve odgovarajuće mjere da se izbjegnu štetni učinci na zdravlje ljudi i okoliš.
               2.   U pogledu genetski modificiranih sorata, u smislu stavka 1.:

                           (a)

                           provodi se posebna procjena rizika za okoliš, istovjetna procjeni predviđenoj u Direktivi 2001/18/EZ, a u skladu s načelima određenima u Prilogu II. i na temelju podataka navedenih u Prilogu III. toj Direktivi;

                           (b)

                           na prijedlog Komisije, s Uredbom Europskog parlamenta uvode se postupci koji jamče istovjetnost posebne procjene rizika i drugih odgovarajućih zahtjeva, posebno onih koji se tiču upravljanja rizikom, označivanja i bilo kakvog nadzora, obavješćivanja javnosti i zaštitne klauzule, s onima koji su uspostavljeni Direktivom 2001/18/EZ. Do početka važenja navedene Uredbe, genetski modificirane sorte mogu se prihvatiti za uvrštavanje u nacionalni katalog samo ako su bile prihvaćene za stavljanje na tržište u skladu s Direktivom 2001/18/EZ.

                           (c)

                           Članci od 13. do 24. Direktive 2001/18/EZ više se ne primjenjuju na genetski modificirane sorte vinove loze koje su odobrene u skladu s Uredbom iz točke (b).

                     3.   U slučaju kada su proizvodi dobiveni od reprodukcijskog materijala vinove loze namijenjeni za uporabu kao hrana ili kao sastojak hrane za koje važi Uredba (EZ) br. 258/97 Europskog parlamenta i Vijeća od 27. siječnja 1997. o novoj hrani i sastojcima nove hranę (11), prije prihvaćanja genetski modificiranih sorata vinove loze treba osigurati da od njih dobivena hrana i sastojci hrane:

                           (a)

                           ne predstavljaju opasnost za potrošača;

                           (b)

                           ne obmanjuju potrošača;

                           (c)

                           ne razlikuju se od hrane ili sastojaka hrane koju trebaju zamijeniti, u tolikoj mjeri da bi njihova uobičajena potrošnja bila neodgovarajuća za prehranu potrošača.

                     Ako su proizvodi dobiveni od jedne od sorata iz ove Direktive namijenjeni za uporabu kao hrana ili kao sastojak hrane koje pokriva Uredba (EZ) br. 258/97, sorta se prihvaća samo ako je hrana ili sastojak hrane već odobren u skladu s tom Uredbom.

               7.

               Članak 5.c zamjenjuje se sljedećim:
               „Članak 5.c
               Države članice moraju se pobrinuti da za sorte i, prema potrebi, klonove iz drugih država članica važe isti zahtjevi kao i za domaće sorte i klonove, posebno u pogledu postupka prihvaćanja.”;

               8.

               Članak 5.e stavak 2. zamjenjuje se sljedećim:
               „2.   Svi zahtjevi ili povlačenja zahtjeva za prihvaćanje sorte, upise u katalog sorata te njegove izmjene moraju se odmah dostaviti drugim državama članicama i Komisiji. Na temelju obavijesti država članica, Komisija objavljuje zajednički katalog sorata.”;

               9.

               Umeće se sljedeći članak:
               „Članak 5.f
               Države članice osiguravaju da su prihvaćene genetski modificirane sorte jasno kao takve označene u katalogu sorata. Također osiguravaju da sve osobe koje tu sortu stavljaju na tržište u svojim prodajnim katalozima sorata vinove loze jasno navedu da je sorta genetski modificirana, kao i svrhu genetske modifikacije.”;

               10.

               Umeće se sljedeći članak:
               „Članak 5.g
               1.   Države članice zahtijevaju da se sorte i, prema potrebi, klonovi koji su prihvaćeni u katalog održavaju selekcijom za očuvanje.
               2.   Na temelju evidencije odgovornih za održavanje sorte, mora biti moguća provjera održavanja sorte i, prema potrebi, klona.
               3.   Od odgovornih za održavanje sorte mogu se zatražiti uzorci. Kada je to potrebno, uzorci se mogu uzeti i službeno.
               4.   Ako se održavanje provodi u državi članici osim one u kojoj je sorta prihvaćena, dotične države članice pružaju jedna drugoj upravnu pomoć u pogledu kontrole.”;

               11.

               Članak 7. zamjenjuje se sljedećim:
               „Članak 7.
               Države članice predviđaju da se reprodukcijski materijal tijekom uzgoja, vađenja ili odvajanja od roditeljskog stabla te pakiranja, skladištenja i prijevoza mora držati u odvojenim serijama i biti označen sa sortom, a, prema potrebi, predosnovni, osnovni i certificirani reprodukcijski materijal mora biti označen i s klonom.”;

               12.

               Članak 8. stavak 2. zamjenjuje se sljedećim:
               „2.   Odstupajući od stavka 1. u pogledu pakiranja, plombiranja i označivanja, u skladu s postupkom utvrđenim u članku 17. stavku 2., Komisija određuje odredbe koje se primjenjuju na prodaju malih količina krajnjim potrošačima, kao i na stavljanje na tržište vinove loze u loncima, sanducima i kutijama.”;

               13.

               Članak 9. zamjenjuje se sljedećim:
               „Članak 9.
               Države članice zahtijevaju da se pakiranja i snopovi reprodukcijskog materijala službeno plombiraju ili su pod službenim nadzorom tako da ih nije moguće otvoriti bez oštećivanja plombe ili službene oznake iz članka 10. stavka 1. ili, u slučaju pakiranja, bez znakova nasilnog otvaranja. Kako bi se osiguralo primjereno plombiranje, mehanizam za plombiranje mora sadržavati najmanje službenu oznaku ili službenu plombu. U skladu s postupkom utvrđenim u članku 17. stavku 2., može se donijeti odluka o tome zadovoljava li određeni mehanizam za plombiranje zahtjeve tog članka. Daljnje plombiranje moguće je samo ako je službeno ili pod službenim nadzorom.”;

               14.

               Članak 10. zamjenjuje se sljedećim:
               „Članak 10.
               1.   Države članice zahtijevaju da na vanjskoj strani pakiranja i snopova reprodukcijskog materijala, pomoću mehanizma za plombiranje, bude pričvršćena službena oznaka na jednom od službenih jezika Zajednice, koja je u skladu sa specifikacijom iz Priloga IV. Boja oznake je bijela s dijagonalnom ljubičastom crtom za predosnovni materijal, bijela za osnovni materijal, plava za certificirani materijal i tamno žuta za standardni materijal.
               2.   Međutim, države članice mogu proizvođačima na svom području odobriti trgovinu više od jednog pakiranja ili snopa cijepljene ili ukorijenjene rozgve istih osobina, uz uporabu jedne oznake koja odgovara specifikaciji iz Priloga IV. U takvim slučajevima, pakiranja ili snopovi vežu se uzicom na takav način da se pri razdvajanju uzica ošteti i više ju nije moguće namjestiti. Oznaka se pričvršćuje pomoću uzice. Ponovno plombiranje nije dozvoljeno.
               3.   Ne dovodeći u pitanje članak 23. stavak 2. Uredbe (EZ) br. 1493/1999, države članice mogu zahtijevati da svaku isporuku materijala koji je proizveden na njihovom državnom području također prati jedinstven dokument u kojem su, inter alia, navedeni sljedeći podaci: narav robe, sorta i, prema potrebi, klon, kategorija, količina, pošiljatelj i primatelj. Uvjeti koji se određuju za prateću dokumentaciju utvrđuju se u skladu s postupkom utvrđenim u članku 17. stavku 3. ove Direktive.
               4.   Službena oznaka predviđena na temelju stavka 1. može također uključivati fitosanitarne prateće dokumente predviđene u Direktivi Komisije 92/105/EEZ (12), koja utvrđuje stupanj standardizacije za biljne putovnice. Međutim, svi su uvjeti koji važe za službeno označivanje i biljne putovnice utvrđeni i moraju biti priznati kao jednakovrijedni.
               5.   Države članice predviđaju da primatelj materijala za vegetativno umnažanje loze mora čuvati službene oznake najmanje jednu godinu te ih mora staviti na raspolaganje službenom nadzornom tijelu.
               6.   Komisija će do 23. veljače 2004. sastaviti izviješće, a prema potrebi i prijedloge o prometu materijala za vegetativno umnažanje loze, te posebno o uporabi službenih oznaka i pratećih dokumenata koje su uvele države članice.

               15.

               Umeće se sljedeći članak:
               „Članak 10.a
               U slučaju materijala za umnažanje sorte koja je bila genetski modificirana, na svakoj oznaci ili dokumentu, službenom ili neslužbenom, koji je pričvršćen ili prati seriju materijala u skladu s ovom Direktivom, mora biti jasno navedeno da je sorta genetski modificirana, a genetski modificirani organizmi moraju biti imenovani.”;

               16.

               Članak 11. stavak 2. zamjenjuje se sljedećim:
               „2.   Ne dovodeći u pitanje slobodno kretanje materijala unutar Zajednice, države članice poduzimaju sve potrebne mjere da osiguraju da se nadležnim tijelima, za vrijeme trgovine materijalom za vegetativno umnažanje uvezenom iz treće države, dostave sljedeći podaci:

                           (a)

                           vrsta (botanički naziv);

                           (b)

                           sorta i, prema potrebi, klon; u slučaju loznih cijepova, ti podaci se odnose i na podloge i reznice plemki;

                           (c)

                           kategorija;

                           (d)

                           priroda materijala za umnažanje;

                           (e)

                           država proizvodnje i službeno nadzorno tijelo;

                           (f)

                           država otpreme, ako je različita od države proizvodnje;

                           (g)

                           uvoznik;

                           (h)

                           količina materijala.

                     Način pružanja tih podataka može se odrediti u skladu s postupkom utvrđenim u članku 17. stavku 2.”;

               17.

               Članak 12. zamjenjuje se sljedećim:
               „Članak 12.
               Države članice osiguravaju da za reprodukcijski materijal koji se stavlja na tržište u skladu s ovom Direktivom, bilo u skladu s obveznim ili neobveznim pravilima, ne važe nikakva ograničenja stavljanja na tržište u pogledu njegovih osobina, ispitivanja, označivanja i plombiranja, osim onih utvrđenih u ovoj Direktivi.”;

               18.

               Članak 12.a zamjenjuje se sljedećim:
               „Članak 12.a
               Države članice moraju osigurati da za reprodukcijski materijal loze i, prema potrebi, klonova, koji su bili službeno prihvaćeni u jednoj od država članica za certificiranje i kontrolu kao standardni reprodukcijski materijal u skladu s ovom Direktivom, na njihovom državnom području ne važe nikakva ograničenja stavljanja na tržište u pogledu sorte i, prema potrebi, klona, ne dovodeći u pitanje Uredbu (EZ) br. 1493/1999.”;

               19.

               Članak 14. stavak 1. zamjenjuje se sljedećim:
               „1.   Kako bi se uklonile bilo kakve privremene poteškoće u opskrbi reprodukcijskim materijalom u Zajednici, koje se ne mogu prevladati na bilo koji drugi način, može se u skladu s postupkom utvrđenim u članku 17. stavku 2. donijeti odluka da države članice moraju na cijelom teritoriju Zajednice za određeno razdoblje dozvoliti stavljanje na tržište takve količine reprodukcijskog materijala kategorije koja ispunjava manje stroge zahtjeve, kolika je potrebna da se prevladaju poteškoće.”;

               20.

               Umeće se sljedeći članak:
               „Članak 14.a
               U smislu traženja boljih rješenja za neke odredbe ove Direktive, može se u skladu s postupkom utvrđenim u članku 17. stavku 3. odlučiti da se organiziraju privremeni pokusi pod određenim uvjetima na razini Zajednice.”;

               21.

               Članak 15. stavak 2. zamjenjuje se sljedećim:

                           „2.

                                       (a)

                                       Na prijedlog Komisije, Vijeće kvalificiranom većinom utvrđuje da li materijal za vegetativno umnažanje loze, proizveden u trećoj državi, u vezi s uvjeta za njegovo prihvaćanje i mjera poduzetih da se osigura njegova proizvodnja u svrhu trgovine, pruža ista jamstva kao materijal proizveden u Zajednici i udovoljava zahtjevima iz ove Direktive.

                                       (b)

                                       Nadalje, Vijeće utvrđuje vrste i kategorije materijala za vegetativno umnažanje vinove loze koje se mogu odobriti za stavljanje na tržište unutar teritorija Zajednice na temelju točke (a).

                                       (c)

                                       Dok Vijeće ne donese odluku u skladu s točkom (a) i ne dovodeći u pitanje Direktivu Vijeća 2000/29/EZ od 8. svibnja 2000. o zaštitnim mjerama protiv unošenja u Zajednicu organizama štetnih za bilje ili biljne proizvode i protiv njihovog širenja unutar Zajednice (13), državama članicama može se dozvoliti da donesu takve odluke u skladu s postupkom utvrđenim u članku 17. stavku 2. Pri tome se moraju pobrinuti da materijal koji se uvozi pruža jamstva koja su u svakom pogledu istovjetna onima koja pruža materijal za vegetativno umnažanje loze proizveden u Zajednici u skladu s ovom Direktivom. Takav uvezeni materijal mora posebno pratiti dokument u kojem su navedeni podaci propisani člankom 11. stavkom 2.

               22.

               Umeće se sljedeći članak:
               „Članak 16.a
               Mjere potrebne za provedbu ove Direktive u pogledu pitanja koja sadržavaju niže navedene odredbe, usvajaju se u skladu s postupkom upravljanja utvrđenim u članku 17. stavku 2.:

                           —

                           članak 2. stavak 1. odjeljak DA točka (c), članak 3. stavak 3., članak 8. stavak 2., članak 9., članak 11. stavak 2., članak 14. stavak 1. i članak 15. stavak 2. točka (c).

                     Članak 16.b
               Mjere potrebne za provedbu ove Direktive u pogledu pitanja koja sadržavaju niže navedene odredbe, usvajaju se u skladu s regulatornim postupkom utvrđenim u članku 17. stavku 3.:

                           —

                           članak 2. stavak 1. točka (I), članak 3. stavak 5., članak 10. stavak 3. i članak 14.a.”;

               23.

               Članak 17. zamjenjuje se sljedećim:
               „Članak 17.
               1.   Komisiji pomaže Stalni odbor za sjeme i reprodukcijski materijal u poljoprivredi, hortikulturi i šumarstvu (dalje u tekstu: ‚odbor’).
               2.   Kod upućivanja na ovaj stavak primjenjuju se članci 4. i 7. Odluke Vijeća 1999/468/EZ od 28. lipnja 1999. o utvrđivanju postupaka za izvršavanje provedbenih ovlasti dodijeljenih Komisiji (14).
               Razdoblje utvrđeno u članku 4. stavku 3. Odluke 1999/468/EZ određuje se na mjesec dana.
               3.   Kod upućivanja na ovaj stavak primjenjuju se članci 5. i 7. Odluke 1999/468/EZ.
               Razdoblje utvrđeno u članku 5. stavku 6. Odluke 1999/468/EZ određuje se na dva mjeseca.
               4.   Komisija će usvojiti vlastiti poslovnik.

               24.

               Upućivanje na članak 17., koje se pojavljuje u članku 5.d stavku 2., članku 14. stavku 3., članku 16., članku 17.a i članku 18.a, smatra se upućivanjem na članak 17. stavak 2.

         Članak 2.
   Direktiva 74/649/EEZ stavlja se izvan snage.
   Članak 3.
   Države članice donose zakone i druge propise potrebne za usklađivanje s ovom Direktivom do 23. veljače 2003. One o tome odmah obavješćuju Komisiju.
   Kada države članice donose ove mjere, te mjere prilikom njihove službene objave sadržavaju uputu na ovu Direktivu ili se uz njih navodi takva uputa. Načine tog upućivanja određuju države članice.
   Države članice prosljeđuju Komisiji tekst glavnih provizija nacionalnog zakona koji je usvojen na polju koji je propisan ovom Direktivom.
   Članak 4.
   Ova Direktiva stupa na snagu na dan objave u Službenom listu Europskih zajednica.
   Članak 5.
   Ova je Direktiva upućena državama članicama.

      Sastavljeno u Bruxellesu 14. veljače 2002.

            Za Vijeće

            Predsjednik

         P. del CASTILLO

      (1)  SL C 177 E, 27.6.2000., str. 77.

      (2)  SL C 197, 12.7.2001., str. 24.

      (3)  SL C 268, 19.9.2000., str. 42.

      (4)  SL L 93, 17.4.1968., str. 15. Direktiva kako je zadnje izmijenjena Aktom o pristupanju iz 1994. godine.

      (5)  SL L 106, 17.4.2001., str. 1.

      (6)  SL L 43., 14.2.1997., str. 1.

      (7)  SL L 184, 17.7.1999., str. 23.

      (8)  SL L 352, 28.12.1974., str. 45.

      (9)  SL L 179, 17.7.1999., str. 1.”;

      (10)  SL L 106, 17.4.2001., str. 1.

      (11)  SL L 43, 14.2.1997., str. 1.”;

      (12)  SL L 4, 8.1.1993., str. 22.”;

      (13)  SL L 169, 10.7.2000., str. 1;”

      (14)  SL L 184, 17.7.1999., str. 23.”;


title: Direktiva Komisije 2013/26/EU оd 8. veljače 2013. o prilagodbi određenih direktiva u području sigurnosti hrane, veterinarske i fitosanitarne politike zbog pristupanja Hrvatske

text:
               03/Sv. 072

               HR

               Službeni list Europske unije

               147

         32013L0026

               L 158/376

               SLUŽBENI LIST EUROPSKE UNIJE

               08.02.2013.

      DIREKTIVA KOMISIJE 2013/26/EU
   оd 8. veljače 2013.
   o prilagodbi određenih direktiva u području sigurnosti hrane, veterinarske i fitosanitarne politike zbog pristupanja Hrvatske
   EUROPSKA KOMISIJA,
   uzimajući u obzir Ugovor o pristupanju Republike Hrvatske, a posebno njegov članak 3. stavak 4.,
   uzimajući u obzir Akt o pristupanju Republike Hrvatske, a posebno njegov članak 50.,
   budući da:

               (1)

               U skladu s člankom 50. Akta o pristupanju, ako je akte institucija koji su doneseni prije pristupanja potrebno prilagoditi zbog pristupanja a potrebne prilagodbe nisu predviđene u Aktu o pristupanju ni u njegovim prilozima, Komisija, ako je izvorni akt donijela Komisija, u tu svrhu donosi potrebne akte.

               (2)

               U Završnom aktu Konferencije, na kojoj je sastavljen Ugovor o pristupanju, navodi se da su visoke ugovorne stranke postigle politički dogovor o nizu prilagodbi akata koje su donijele institucije a koje su potrebne zbog pristupanja, te su pozvale Vijeće i Komisiju da donesu ove prilagodbe prije pristupanja te da ih, prema potrebi, dopune i ažuriraju uzimajući u obzir razvoj prava Unije.

               (3)

               Direktive Komisije 1999/21/EZ (1) i 2006/141/EZ (2) treba stoga u skladu s tim izmijeniti,

         DONIJELO JE OVU DIREKTIVU:
   Članak 1.
   Direktive 1999/21/EZ i 2006/141/EZ mijenjaju se kako je navedeno u Prilogu.
   Članak 2.
   1.   Države članice donose i objavljuju zakone i druge propise potrebne za usklađivanje s ovom Direktivom najkasnije do datuma pristupanja Republike Hrvatske Europskoj uniji. One Komisiji odmah dostavljaju tekst tih odredaba.
   One te odredbe primjenjuju od datuma pristupanja Republike Hrvatske Europskoj uniji.
   Kada države članice donesu ove odredbe, te odredbe prilikom njihove službene objave sadržavaju uputu na ovu Direktivu ili se uz njih navodi takva uputa. Države članice određuju načine tog upućivanja.
   2.   Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.
   Članak 3.
   Ova Direktiva stupa na snagu podložno stupanju na snagu i na dan stupanja na snagu Ugovora o pristupanju Republike Hrvatske.
   Članak 4.
   Ova je Direktiva upućena državama članicama.

      Sastavljeno u Bruxellesu 8. veljače 2013.

            Za Komisiju

            Predsjednik

         José Manuel BARROSO

      (1)  SL L 91, 7.4.1999., str. 29.

      (2)  SL L 401, 30.12.2006., str. 1.
   PRILOG

      SIGURNOST HRANE, VETERINARSKA I FITOSANITARNA POLITIKA

   ZAKONODAVSTVO O SIGURNOSTI HRANE

               1.

               31999 L 0021: Direktiva Komisije 1999/21/EZ od 25. ožujka 1999. o hrani za posebne medicinske potrebe (SL L 91, 7.4.1999., str. 29.):
               popis iz članka 4. stavka 1. koji započinje izrazom „na bugarskom”, a završava riječima „medicinska ändamål” zamjenjuje se sljedećim popisom:

                           „—

                           na bugarskom:
                           ‚Диетични храни за специални медицински цели’

                           —

                           na španjolskom:
                           ‚Alimento dietético para usos médicos especiales’

                           —

                           na češkom:
                           ‚Dietní potravina určená pro zvláštní lékařské účely’

                           —

                           na danskom:
                           ‚Levnedsmiddel/Levnedsmidler til særlige medicinske formål’

                           —

                           na njemačkom:
                           ‚Diätetisches/Diätetische Lebensmittel für besondere medizinische
                           Zwecke (Bilanzierte Diäten)’

                           —

                           na estonskom:
                           ‚Toit meditsiinilisel näidustusel kasutamiseks’

                           —

                           na grčkom:
                           ‚Διαιτητικά τρόφιμα για ειδικούς ιατρικούς σκοπούς’

                           —

                           na engleskom:
                           ‚Food(s) for special medical purposes’

                           —

                           na francuskom:
                           ‚Aliment(s) diététique(s) destiné(s) a des fins médicales spéciales’

                           —

                           na hrvatskom:
                           ‚Hrana za posebne medicinske potrebe’

                           —

                           na talijanskom:
                           ‚Alimento dietetico destinato a fini medici speciali’

                           —

                           na letonskom:
                           ‚Diētiskā pārtika cilvēkiem ar veselības traucējumiem’

                           —

                           na litavskom:
                           ‚Specialios medicininės paskirties maisto produktai’

                           —

                           na mađarskom:
                           ‚Speciális – gyógyászati célra szánt – tápszer’

                           —

                           na malteškom:
                           ‚Ikel dijetetiku għal skopijiet mediċi speċifiċi’

                           —

                           na nizozemskom:
                           ‚Dieetvoeding voor medisch gebruik’

                           —

                           na poljskom:
                           ‚Dietetyczne środki spożywcze specjalnego przeznaczenia medycznego’

                           —

                           na portugalskom:
                           ‚Produto dietético de uso clínico’

                           —

                           na rumunjskom:
                           ‚Alimente dietetice pentru scopuri medicale speciale’

                           —

                           na slovačkom:
                           ‚dietetická potravina na osobitné lekárske účely’

                           —

                           na slovenskom:
                           ‚Dietno (dietetično) živilo za posebne zdravstvene namene’

                           —

                           na finskom:
                           ‚Kliininen ravintovalmiste/kliinisiä ravintovalmisteita’

                           —

                           na švedskom:
                           ‚Livsmedel för speciella medicinska ändamål’.”

               2.

               32006 L 0141: Direktiva Komisije 2006/141/EZ od 22. prosinca 2006. o početnoj i prijelaznoj hrani za dojenčad i izmjeni Direktive 1999/21/EZ (SL L 401, 30.12.2006., str. 1. i SL L 314M, 1.12.2007., str. 739.):

                           (a)

                           u popis iz članka 11. koji započinje izrazom „— na bugarskom” i završava riječima „Tillskottsnäring” nakon unosa za francuski jezik umeće se sljedeće:

                                       „—

                                          na hrvatskom:‚početna hrana za dojenčad’ i ‚prijelazna hrana za dojenčad’,”;

                           (b)

                           u popis iz članka 12. koji započinje izrazom „— na bugarskom” i završava riječima „Tillskottsnäring uteslutande baserad på mjölk” nakon unosa za francuski jezik umeće se sljedeće:

                                       „—

                                          na hrvatskom:‚početna mliječna hrana za dojenčad’ i ‚prijelazna mliječna hrana za dojenčad’,”.


title: Direktiva 2008/22/EZ Europskog parlamenta i Vijeća od 11. ožujka 2008. o izmjeni Direktive 2004/109/EZ o usklađivanju zahtjeva za transparentnošću u vezi s informacijama o izdavateljima čiji su vrijednosni papiri uvršteni za trgovanje na uređenom tržištu, u pogledu provedbenih ovlasti dodijeljenih Komisiji

text:
               06/Sv. 004

               HR

               Službeni list Europske unije

               168

         32008L0022

               L 076/50

               SLUŽBENI LIST EUROPSKE UNIJE

               11.03.2008.

      DIREKTIVA 2008/22/EZ EUROPSKOG PARLAMENTA I VIJEĆA

   od 11. ožujka 2008.
   o izmjeni Direktive 2004/109/EZ o usklađivanju zahtjeva za transparentnošću u vezi s informacijama o izdavateljima čiji su vrijednosni papiri uvršteni za trgovanje na uređenom tržištu, u pogledu provedbenih ovlasti dodijeljenih Komisiji
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegove članke 44. i 95.,
   uzimajući u obzir prijedlog Komisije,
   uzimajući u obzir mišljenje Europskoga gospodarskog i socijalnog odbora (1),
   uzimajući u obzir mišljenje Europske središnje banke (2),
   u skladu s postupkom utvrđenim u članku 251. Ugovora (3),
   budući da:

               (1)

               Direktiva 2004/109/EZ Europskog parlamenta i Vijeća (4) predviđa donošenje određenih mjera u skladu s Odlukom Vijeća 1999/468/EZ od 28. lipnja 1999. o utvrđivanju postupaka za izvršavanje provedbenih ovlasti dodijeljenih Komisiji (5).

               (2)

               Odluka Vijeća 1999/468/EZ izmijenjena je Odlukom 2006/512/EZ kojom je uveden regulatorni postupak s kontrolom za donošenje mjera općeg područja primjene čija je svrha izmijeniti elemente temeljnog akta koji nisu ključni, donesenog u skladu s postupkom iz članka 251. Ugovora, između ostalog, brisanjem nekih od tih elemenata ili dopunjavanjem akta novim elementima koji nisu ključni.

               (3)

               U skladu s izjavom Europskog parlamenta, Vijeća i Komisije (6) koja se odnosi na Odluku 2006/512/EZ, kako bi regulatorni postupak s kontrolom bio primjenjiv na akte donesene u skladu s postupkom iz članka 251. Ugovora koji su već na snazi, ovi akti moraju biti prilagođeni u skladu s primjenljivim postupcima.

               (4)

               Komisija bi trebala biti ovlaštena za donošenje mjera potrebnih za provedbu Direktive 2004/109/EZ kako bi se pojasnili tehnički aspekti nekih definicija iz te Direktive, posebno maksimalno trajanje uobičajenog kratkog ciklusa namire, kalendar dana trgovanja, okolnosti pod kojima je osoba trebala saznati o stjecanju ili otpuštanju prava glasa, uvjeti neovisnosti koje moraju poštovati održavatelji tržišta i društva za upravljanje; kako bi se uzeo u obzir tehnički razvoj financijskih tržišta; pojasnila priroda revizorskog pregleda, odredio minimalni sadržaj skraćenog seta pojedinačnih financijskih izvještaja; dalje razradili postupci obavješćivanja i objavljivanja o većinskim udjelima kao i postupci za podnošenje propisanih informacija nadležnom tijelu matične države članice izdavatelja; odredili minimalni standardi za distribuciju propisanih informacija i za uspostavu mehanizama za pohranu. Budući da su ove mjere općeg područja primjene čija je svrha izmijeniti elemente Direktive 2004/109/EZ koji nisu ključni, između ostalog, tako da ju dopune novim elementima koji nisu ključni, potrebno ih je donijeti u skladu s regulatornim postupkom s kontrolom predviđenim člankom 5.a Odluke 1999/468/EZ.

               (5)

               Direktiva 2004/109/EZ predviđa vremensko ograničenje koje se odnosi na provedbene ovlasti dodijeljene Komisiji. U svojoj izjavi koja se odnosi na Odluku 2006/512/EZ Europski parlament, Vijeće i Komisija izjavili su da Odluka 2006/512/EZ osigurava horizontalno rješenje koje zadovoljava želju Europskog parlamenta da kontrolira provedbu akata donesenih na temelju postupka suodlučivanja i da bi, prema tome, provedbene ovlasti trebale biti dodijeljene Komisiji bez vremenskog ograničenja. Europski parlament i Vijeće također su izjavili da će čim prije osigurati donošenje prijedloga za stavljanje izvan snage odredbi u aktima koje predviđaju vremensko ograničenje za dodjeljivanje provedbenih ovlasti Komisiji. Nakon uvođenja regulatornog postupka s kontrolom trebalo bi izbrisati odredbu koja određuje vremensko ograničenje u Direktivi 2004/109/EZ.

               (6)

               Komisija bi trebala, u redovitim razmacima, ocijeniti djelovanje odredbi koje se odnose na provedbene ovlasti koje su joj dodijeljene kako bi se Europskom parlamentu i Vijeću omogućilo da odrede je li opseg tih ovlasti i postupovnih zahtjeva uvedenih za Komisiju primjeren i osigurava li i učinkovitost i demokratsku odgovornost.

               (7)

               Direktivu 2004/109/EZ treba stoga na odgovarajući način izmijeniti.

               (8)

               Budući da su izmjene Direktive 2004/109/EZ izvršene ovom Direktivom tehničke prirode i da se odnose samo na postupak odbora, države članice ih ne trebaju prenijeti u nacionalno zakonodavstvo. Stoga u tu svrhu nije potrebno propisati odredbe,

         DONIJELI SU OVU DIREKTIVU:
   Članak 1.
   Izmjene
   Direktiva 2004/109/EZ mijenja se kako slijedi:

               1.

               Članak 2. stavak 3. zamjenjuje se sljedećim:
               „3.   Kako bi se uzeo u obzir tehnički razvoj financijskih tržišta i osigurala jedinstvena primjena stavka 1., Komisija u skladu s postupkom iz članka 27. stavka 2. i 2.a donosi provedbene mjere u vezi s definicijama iz stavka 1.
               Komisija posebno:

                           (a)

                           za potrebe stavka 1. točke (i) podtočke ii., utvrđuje postupke u skladu s kojima izdavatelj može odabrati matičnu državu članicu;

                           (b)

                           prilagođava, radi odabira matične države članice iz stavka l. točke (i) podtočke ii., ovisno o slučaju, trogodišnje razdoblje u vezi s izdavateljevim povijesnim poslovanjem po pitanju svih novih zahtjeva u skladu s pravom Zajednice koji se odnose na uvrštenje za trgovanje na uređenom tržištu;

                           (c)

                           za potrebe stavka 1. točke (l) utvrđuje okvirni popis sredstava koja se neće smatrati elektronskim sredstvima, uzimajući pri tome u obzir Prilog V. Direktivi 98/34/EZ Europskog parlamenta i Vijeća od 22. lipnja 1998. o utvrđivanju postupaka pružanja informacija u području tehničkih normi i propisa i pravila za usluge informacijskog društva (7) u skladu s regulatornim postupkom iz članka 27. stavka 2.

                     Mjere iz točaka (a) i (b) drugog podstavka, čija je svrha izmijeniti sporedne elemente ove Direktive tako da ju dopunjuju, donose se u skladu s regulatornim postupkom s kontrolom iz članka 27. stavka 2.a.

               2.

               Članak 5. stavak 6. mijenja se kako slijedi:

                           (a)

                           u prvom podstavku riječi „u skladu s postupkom iz članka 27. stavka 2.”, brišu se;

                           (b)

                           treći podstavak zamjenjuje se sljedećim:
                           „Mjere iz točke (a) donose se u skladu s regulatornim postupkom iz članka 27. stavka 2. Mjere iz točaka (b) i (c), čija je svrha izmijeniti sporedne elemente ove Direktive tako da ju dopunjuju, donose se u skladu s regulatornim postupkom s kontrolom iz članka 27. stavka 2.a.
                           Ako je potrebno, Komisija može također prilagoditi petogodišnje razdoblje iz stavka 1. Ta mjera, čija je svrha izmijeniti elemente ove Direktive koji nisu ključni, donosi se u skladu s regulatornim postupkom s kontrolom iz članka 27. stavka 2.a.”.

               3.

               Članak 9. stavak 7. zamjenjuje se sljedećim:
               „7.   Komisija donosi provedbene mjere kako bi se uzeo u obzir tehnički razvoj financijskih tržišta i osigurala jedinstvena primjena stavaka 2., 4. i 5. Te mjere, čija je svrha izmijeniti elemente ove Direktive koji nisu ključni tako da ju dopunjuju, donose se u skladu s regulatornim postupkom s kontrolom iz članka 27. stavka 2.a.
               Komisija posebno utvrđuje maksimalno trajanje ‚kratkog ciklusa namire’ iz stavka 4. ovog članka kao i odgovarajuće mehanizme kontrole od strane nadležnog tijela matične države članice. Te mjere, čija je svrha izmijeniti elemente ove Direktive koji nisu ključni tako da ju dopunjuju, donose se u skladu s regulatornim postupkom s kontrolom iz članka 27. stavka 2.a.
               Osim toga, Komisija može sastaviti popis događaja navedenih u stavku 2. ovog članka u skladu s regulatornim postupkom iz članka 27. stavka 2.”

               4.

               Članak 12. stavak 8. mijenja se kako slijedi:

                           (a)

                           riječi „u skladu s postupkom iz članka 27. stavka 2.”, brišu se;

                           (b)

                           dodaje se sljedeći podstavak:
                           „Te mjere, čija je svrha izmijeniti elemente ove Direktive koji nisu ključni tako da ju dopunjuju, donose se u skladu s regulatornim postupkom s kontrolom iz članka 27. stavka 2.a.”

               5.

               Članak 13. stavak 2. mijenja se kako slijedi:

                           (a)

                           riječi „u skladu s postupkom iz članka 27. stavka 2.”, brišu se;

                           (b)

                           dodaje se sljedeći podstavak:
                           „Te mjere, čija je svrha izmijeniti elemente ove Direktive koji nisu ključni tako da ju dopunjuju, donose se u skladu s regulatornim postupkom s kontrolom iz članka 27. stavka 2.a.”

               6.

               Članak 14. stavak 2., članak 17. stavak 4. i članak 18. stavak 5. mijenjaju se kako slijedi:

                           (a)

                           riječi „u skladu s postupkom iz članka 27. stavka 2.”, brišu se;

                           (b)

                           dodaje se sljedeća rečenica:
                           „Te mjere, čija je svrha izmijeniti elemente ove Direktive koji nisu ključni tako da ju dopunjuju, donose se u skladu s regulatornim postupkom s kontrolom iz članka 27. stavka 2a.”

               7.

               Članak 19. stavak 4. mijenja se kako slijedi:

                           (a)

                           u prvom podstavku riječi „u skladu s postupkom iz članka 27. stavka 2.”, brišu se;

                           (b)

                           dodaje se sljedeći podstavak:
                           „Mjere iz prvog i drugog podstavka, čija je svrha izmijeniti elemente ove Direktive koji nisu ključni tako da ju dopunjuju, donose se u skladu s regulatornim postupkom s kontrolom iz članka 27. stavka 2.a.”

               8.

               Članak 21. stavak 4. mijenja se kako slijedi:

                           (a)

                           u prvom podstavku riječi „u skladu s postupkom iz članka 27. stavka 2.”, brišu se;

                           (b)

                           dodaje se sljedeći podstavak:
                           „Mjere iz prvog, drugog i trećeg podstavka, čija je svrha izmijeniti elemente ove Direktive koji nisu ključni tako da ju dopunjuju, donose se u skladu s regulatornim postupkom s kontrolom iz članka 27. stavka 2.a.”

               9.

               Članak 23. mijenja se kako slijedi:

                           (a)

                           stavak 4. mijenja se kako slijedi:

                                       i.

                                       iza prvog podstavka dodaje se sljedeći podstavak:
                                       „U kontekstu točke ii. prvog podstavka, Komisija također donosi provedbene mjere za ocjenu standarda koji su relevantni za izdavatelje iz više od jedne države. Te mjere, čija je svrha izmijeniti elemente ove Direktive koji nisu ključni tako da ju dopunjuju, donose se u skladu s regulatornim postupkom s kontrolom iz članka 27. stavka 2.a.”;

                                       ii.

                                       dodaje se sljedeći podstavak:
                                       „U kontekstu prethodnog podstavka, Komisija također donosi provedbene mjere s ciljem uspostave općih kriterija jednakosti koji se odnose na računovodstvene standarde relevantne za izdavatelje iz više od jedne države. Te mjere, čija je svrha izmijeniti elemente ove Direktive koji nisu ključni tako da ju dopunjuju, donose se u skladu s regulatornim postupkom s kontrolom iz članka 27. stavka 2.a.”;

                           (b)

                           stavak 5. mijenja se kako slijedi:

                                       i.

                                       riječi „u skladu s postupkom iz članka 27. stavka 2.”, brišu se;

                                       ii.

                                       dodaje se sljedeća rečenica:
                                       „Te mjere, čija je svrha izmijeniti elemente ove Direktive koji nisu ključni tako da ju dopunjuju, donose se u skladu s regulatornim postupkom s kontrolom iz članka 27. stavka 2.a.”;

                           (c)

                           u stavku 7. dodaje se sljedeći podstavak:
                           „Komisija također donosi provedbene mjere s ciljem uspostave općih kriterija jednakosti za potrebe prvog podstavka. Te mjere, čija je svrha izmijeniti elemente ove Direktive koji nisu ključni tako da ju dopunjuju, donose se u skladu s regulatornim postupkom s kontrolom iz članka 27. stavka 2.a.”

               10.

               Članak 27. mijenja se kako slijedi:

                           (a)

                           dodaje se sljedeći stavak:
                           „2.a   Pri upućivanju na ovaj stavak, primjenjuju se stavci od 1. do 4. članka 5.a i članak 7. Odluke 1999/468/EZ, uzimajući u obzir odredbe njenog članka 8.”;

                           (b)

                           stavci 3. i 4. zamjenjuju se sljedećim:
                           „3.   Do 31. prosinca 2010., a nakon toga najmanje svake tri godine, Komisija preispituje odredbe koje se odnose na njene provedbene ovlasti i podnosi izvješće Europskom parlamentu i Vijeću o djelovanju tih ovlasti. U izvješću se ispituje potreba Komisije za predlaganjem izmjena ove Direktive kako bi se osigurao odgovarajući opseg provedbenih ovlasti koje su dodijeljene Komisiji. Zaključak o tome jesu li izmjene potrebne, popraćen je detaljnim obrazloženjem. Ako je potrebno, uz izvješće se prilaže zakonodavni prijedlog za izmjenu odredbi kojima su Komisiji dodijeljene provedbene ovlasti.”

         Članak 2.
   Stupanje na snagu
   Ova Direktiva stupa na snagu sljedećeg dana od dana objave u Službenom listu Europske unije.
   Članak 3.
   Adresati
   Ova je Direktiva upućena državama članicama.

      Sastavljeno u Strasbourgu 11. ožujka 2008.

            Za Europski parlament

            Predsjednik

         H.-G. PÖTTERING

            Za Vijeće

            Predsjednik

         J. LENARČIČ

      (1)  SL C 161, 13.7.2007., str. 45.

      (2)  SL C 39, 23.2.2007., str. 1.

      (3)  Mišljenje Europskog parlamenta od 14. studenoga 2007. (još nije objavljeno u Službenom listu) i Odluka Vijeća od 3. ožujka 2008.

      (4)  SL L 390, 31.12.2004., str. 38.

      (5)  SL L 184, 17.7.1999., str. 23. Odluka kako je izmijenjena Odlukom 2006/512/EZ (SL L 200, 22.7.2006., str. 11.).

      (6)  SL C 255, 21.10.2006., str. 1.

      (7)  SL L 204, 21.7.1998., str. 37. Direktiva kako je zadnje izmijenjena Direktivom Vijeća 2006/96/EZ (SL L 363, 20.12.2006., str. 81.).”


title: Direktiva Vijeća 2001/33/EZ od 8. svibnja 2001. o izmjeni određenih priloga Direktive Vijeća 2000/29/EZ o zaštitnim mjerama protiv unošenja u Zajednicu organizama štetnih za bilje ili biljne proizvode i protiv njihovog širenja unutar Zajednice

text:
               03/Sv. 45

               HR

               Službeni list Europske unije

               76

         32001L0033

               L 127/42

               SLUŽBENI LIST EUROPSKE UNIJE

         DIREKTIVA VIJEĆA 2001/33/EZ
   od 8. svibnja 2001.
   o izmjeni određenih priloga Direktive Vijeća 2000/29/EZ o zaštitnim mjerama protiv unošenja u Zajednicu organizama štetnih za bilje ili biljne proizvode i protiv njihovog širenja unutar Zajednice
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu Vijeća 2000/29/EZ od 8. svibnja 2000. o zaštitnim mjerama protiv unošenja u Zajednicu organizama štetnih za bilje ili biljne proizvode i protiv njihovog širenja unutar Zajednice (1), a posebno njezin članak 14., stavak (c),
   uzimajući u obzir zahtjeve koje su podnijele Danska, Francuska, Irska, Italija, Austrija, Portugal i Ujedinjena Kraljevina,
   budući da:

               (1)

               Prema informacijama koje su dostavile Ujedinjena Kraljevina i Švedska izgleda da bi, nakon reorganizacije mjesnih uprava, trebalo izmijeniti sadašnji opis pojedinih zaštićenih područja s obzirom na Dendroctonus micans Kugelan i Leptinotarsa decemlineata Say.

               (2)

               Trebale bi se izmijeniti neke odredbe o mjerama zaštite protiv organizma Bemisia tabaci Genn. (europskih populacija) i Tomato spotted wilt virus u Danskoj, protiv organizma Gonipterus scutellatus Gyll. u Portugalu, protiv organizma Pissodes spp. (europskoga) u Ujedinjenoj Kraljevini i Irskoj i protiv organizma Erwinia amylovora (Burr.) Winsl. et al. u Francuskoj, Italiji i Austriji, kako bi se uzela u obzir sadašnja raširenost ovih organizama u pojedinim državama.

               (3)

               Izmjene su u skladu sa zahtjevima država članica kojih se to tiče.

               (4)

               Mjere predviđene ovom Direktivom u skladu su s mišljenjem Stalnog odbora za biljno zdravstvo,

         DONIJELA JE OVU DIREKTIVU:
   Članak 1.
   Prilozi I. do IV. Direktivi 2000/29/EZ se izmjenjuju u skladu s Prilogom ovoj Direktivi.
   Članak 2.
   Države članice donose zakone i druge propise potrebne za usklađivanje s odredbama ove Direktive najkasnije do 21. svibnja 2001. One će ih primjenjivati od 22. svibnja 2001. O tome odmah obavijestiti Komisiju. Kad države članice donose ove mjere, te mjere prilikom njihove službene objave sadržavaju uputu na ovu Direktivu ili se uz njih navodi takva uputa. Načine takvog upućivanja određuju države članice.
   Države članice Komisiji bez odgode dostavljaju sve odredbe domaćeg prava koje donesu u području na koje se odnosi ova Direktiva. Komisija o tome obavješćuje druge države članice.
   Članak 3.
   Ova Direktiva stupa na snagu na dan objave u Službenom listu Europskih zajednica.
   Ona se primjenjuje od 22. svibnja 2001.
   Članak 4.
   Ova je Direktiva upućena državama članicama.

      Sastavljeno u Bruxellesu 8. svibnja 2001.

            Za Komisiju

         David BYRNE

            Član Komisije

      (1)  SL L 169, 10. srpnja 2000., str. 1.

      PRILOG

                  1.

                  U Pilogu I. dijelu B stavku (a) točki 1. u desnomu stupcu se briše „DK”.

                  2.

                  U Prilogu I. dijelu B stavku (a) točki 3. tekst u desnomu stupcu se zamjenjuje sljedećim:
                  „E (Ibiza i Menorca) IRL, P (Azori i Madeira), FI (okruzi Åland, Häme, Kymi, Pirkanmaa, Satakunta, Turku, Uusimaa), S (područja Blekinge, Gotlands, Halland, Kalmar i Skåne), UK”.

                  3.

                  U Prilogu I. dijelu B stavku (b) točki 2. u desnomu stupcu se briše „DK”.

                  4.

                  U Prilogu II. dijelu B stavku (a) točki 3. tekst u desnomu stupcu se zamjenjuje sljedećim:
                  „EL, IRL, UK (Škotska, Sjeverna Irska, Jersey, Engleska: sljedeće grofovije, okruzi i područja pod jedinstvenom upravom: Barnsley, Bath i Sjeveroistočni Somerset, Bedfordshire, Bournemouth, Bracknell Forest, Bradford, Bristol, Brighton i Hove, Buckinghamshire, Calderdale, Cambridgeshire, Cornwall, Cumbria, Darlington, Devon, Doncaster, Dorset, Durham, Istočni Riding u Yorkshireu, Istočni Sussex, Essex, Gateshead, Greater London, Hampshire, Hartlepool, Hertfordshire, Kent, Kingston na Hullu, Kirklees, Leeds, grad Leicester, Lincolnshire, Luton, Medway Council, Middlesbrough, Milton Keynes, Newbury, Newcastle na Thyneu, Norfolk, Northamptonshire, Northumberland, Sjeverni Lincolnshire, Sjeveroistočni Lincolnshire, Sjeverni Tyneside, Sjeverozapadni Somerset, grad Nottingham, Nottinghamshire, Oxfordshire, Peterborough, Plymouth, Poole, Portsmouth, Reading, Redcar i Cleveland, Rochdale, Rotherham, Rutland, Sheffield, Slough, Somerset, Southend, Southampton, Južni Tyneside, Stockton-on-Tees, Suffolk, Sunderland, Surrey, Swindon, Thurrock, Torbay, Wakefield, Zapadni Sussex, Windsor i Maidenhead, Workingham, York, Otok Man, Otok Wight, Otoci Scilly i sljedeći dijelovi grofovija, okruga i područja pod jedinstvenom upravom: grad Derby: dio područja pod jedinstvenom upravom koji se prostire sjeverno od sjeverne granice ceste A52(T) zajedno s dijelom područja pod jedinstvenom upravom koji se prostire sjeverno of ceste A6(T); Derbyshire: dio grofovije koji se prostire sjeverno od sjeverne granice ceste A52(T) i dio grofovije koji se prostire sjeverno od sjeverne granice ceste A6(T); Gloucestershire: dio grofovije koji se prostire istočno od istočne granice ceste Fosse Way Roman; Leicestershire: dio grofovije koji se prostire istočno od istočne granice ceste Fosse Way Roman, zajedno s dijelom grofovije koji se prostire istočno od istočne granice ceste B4114, i dio grofovije koji se prostire istočno od istočne granice autoputa M1; Sjeverni Yorkshire: cijela grofovija, osim njenoga dijela koji obuhvaća okrug Craven; Južni Gloucestershire: dio područja pod jedinstvenom upravom koji se prostire južno od južne granice autoputa M4; Warwickshire: dio grofovije koji se prostire istočno od istočne granice ceste Fosse Way Roman; Wiltshire: dio grofovije koji se prostire južno od južne granice autoputa M4 i dio grofovije koji se prostire istočno od istočne granice ceste Fosse Way Roman).”

                  5.

                  U Prilogu II. dijelu B stavku (a) točki 5. tekst u desnomu stupcu se zamjenjuje sljedećim:
                  „EL, P (Azori: okrug Beja: svi concelhosi; okrug Castelo Branco: concelhos de Castelo Branco, Fundão i Penamacôr, Idanha-a-Nova; okrug Évora izuzimajući concelhos de Montemor-O-Novo, Mora i Vendas Novas; okrug Faro: svi concelhosi; okrug Portalegre: conchelos de Arronches, Campo Maior, Elvas, Fronteira, Monforte i Sousel)”.

                  6.

                  U Prilogu II. dijelu B stavku (a) točka 8. se briše.

                  7.

                  U Prilogu II. dijelu B stavku (b) točki 2. tekst u desnomu stupcu se zamjenjuje sljedećim:
                  „E, F (Korzika), IRL, I (Abruzzi; Basilicata; Kalabrija; Campania; Emilia-Romagna; pokrajine Forlí-Cesena, Parma, Piacenza i Rimini; Friuli-Venecija Giulia; Lazio; Ligurija; Lombardija, Marche; Molise; Piedmont; Apulija; Sardinija; Sicilija; Toskana; Trentino-Alto Adige: autonomne pokrajine Bolzano i Trento; Umbria; Valle d’Aosta; Veneto), A (Burgenland, Koruška, Donja Austrija, Istočni Tirol, Štajerska, Beč) P, FI, UK (Sjeverna Irska, Otok Man i Kanalski otoci)”.

                  8.

                  U Prilogu III. dijelu B točki 1. tekst u desnomu stupcu se zamjenjuje sljedećim:
                  „E, F (Korzika), IRL, I (Abruzzi; Basilicata; Kalabrija; Campania; Emilia-Romagna; pokrajine Forlí-Cesena, Parma, Piacenza i Rimini; Friuli-Venecija Giulia; Lazio; Ligurija; Lombardija, Marche; Molise; Piedmont; Apulija; Sardinija; Sicilija; Toskana; Trentino-Alto Adige: autonomne pokrajine Bolzano i Trento; Umbria; Valle d’Aosta; Veneto), A (Burgenland, Koruška, Donja Austrija, Istočni Tirol, Štajerska, Beč) P, FI, UK (Sjeverna Irska, Otok Man i Kanalski otoci)”.

                  9.

                  U Prilogu III. dijelu B točkama 1., 7. i 14.1., tekst u desnomu stupcu se zamjenjuje sljedećim:
                  „EL, IRL, UK (Škotska, Sjeverna Irska, Jersey, Engleska: sljedeće grofovije, okruzi i područja pod jedinstvenom upravom: Barnsley, Bath i Sjeveroistočni Somerset, Bedfordshire, Bournemouth, Bracknell Forest, Bradford, Bristol, Brighton i Hove, Buckinghamshire, Calderdale, Cambridgeshire, Cornwall, Cumbria, Darlington, Devon, Doncaster, Dorset, Durham, Istočni Riding u Yorkshireu, Istočni Sussex, Essex, Gateshead, Greater London, Hampshire, Hartlepool, Hertfordshire, Kent, Kingston na Hullu, Kirklees, Leeds, grad Leicester, Lincolnshire, Luton, Medway Council, Middlesbrough, Milton Keynes, Newbury, Newcastle na Thyneu, Norfolk, Northamptonshire, Northumberland, Sjeverni Lincolnshire, Sjeveroistočni Lincolnshire, Sjeverni Tyneside, Sjeverozapadni Somerset, grad Nottingham, Nottinghamshire, Oxfordshire, Peterborough, Plymouth, Poole, Portsmouth, Reading, Redcar i Cleveland, Rochdale, Rotherham, Rutland, Sheffield, Slough, Somerset, Southend, Southampton, Južni Tyneside, Stockton-on-Tees, Suffolk, Sunderland, Surrey, Swindon, Thurrock, Torbay, Wakefield, Zapadni Sussex, Windsor i Maidenhead, Workingham, York, Otok Man, Otok Wight, Otoci Scilly i sljedeći dijelovi grofovija, okruga i područja pod jedinstvenm upravom: grad Derby: dio područja pod jedinstvenom upravom koji se prostire sjeverno od sjeverne granice ceste A52(T), zajedno s dijelom područja pod jedinstvenom upravom koji se prostire sjeverno od te ceste, te dio grofovije koji se prostire sjeverno of sjeverne granice ceste A6(T); Gloucestershire: dio grofovije koji se prostire istočno od istočne granice ceste Fosse Way Roman; Leicestershire: dio grofovije koji se prostire istočno od istočne granice ceste Fosse Way Roman, zajedno s dijelom grofovije koji se prostire istočno od istočne granice ceste B4114 i dio grofovije koji se prostire istočno od istočne granice autoputa M1; Sjeverni Yorkshire: cijela grofovija, osim njenoga dijela koji obuhvaća okrug Craven; Južni Gloucestershire: dio područja pod jedinstvenom upravom koji se prostire južno od južne granice autoputa M4; Warwickshire: dio grofovije koji se prostire istočno od istočne granice ceste Fosse Way Roman; Wiltshire: dio grofovije koji se prostire južno od južne granice autoputa M4 i dio grofovije koji se prostire istočno od istočne granice ceste Fosse Way Roman).”

                  10.

                  U Prilogu IV. dijelu B točke 6.1., 13. i 14.8. se brišu.

                  11.

                  U Prilogu IV. dijelu B točki 19. tekst u desnomu stupcu se zamjenjuje sljedećim:
                  „EL, P (Azori: okrug Beja: svi concelhosi; okrug Castelo Branco: concelhos de Castelo Branco, Fundão i Penamacôr, Idanha-a-Nova; okrug Évora izuzimajući concelhos de Montemor-O-Novo, Mora i Vendas Novas; okrug Faro: svi concelhosi; okrug Portalegre: concelhos de Arronches, Campo Maior, Elvas, Fronteira, Monforte i Sousel)”.

                  12.

                  U Prilogu IV. dijelu B točki 21. tekst u desnomu stupcu se zamjenjuje sljedećim:
                  „E, F (Korzika), IRL, I (Abruzzi; Basilicata; Kalabrija; Campania; Emilia-Romagna; pokrajine Forlí-Cesena, Parma, Piacenza i Rimini; Friuli-Venecija Giulia; Lazio; Ligurija; Lombardija, Marche; Molise; Piedmont; Apulija; Sardinija; Sicilija; Toskana; Trentino-Alto Adige: autonomne pokrajine Bolzano i Trento; Umbria; Valle d’Aosta; Veneto), A (Burgenland, Koruška, Donja Austrija, Istočni Tirol, Štajerska, Beč) P, FI, UK (Sjeverna Irska, Otok Man i Kanalski otoci)”.

                  13.

                  U Prilogu IV. dijelu B točki 24. se briše „DK”.